DOLOŽKA PREDNOSTI
medzinárodnej zmluvy pred zákonmi
(čl. 7 ods. 5 ústavy)

1.	Gestor zmluvy: Ministerstvo vnútra Slovenskej republiky.

2.	Názov zmluvy: Zmluva medzi Slovenskou republikou a Poľskou republikou, ktorou sa mení a dopĺňa Zmluva medzi Slovenskou republikou a Poľskou republikou o spolupráci v boji proti trestnej činnosti a spolupráci na prihraničných územiach podpísaná 23. marca 2004 vo Varšave (ďalej len „zmluva“).

3.	Účel a predmet zmluvy a jeho úprava v právnom poriadku Slovenskej republiky: účelom a predmetom zmluvy je úprava vzájomnej spolupráce príslušných orgánov oboch zmluvných strán aj v oblasti cezhraničného prenasledovania, doplnenie nových foriem spolupráce v boji proti trestnej činnosti a aktualizácia príslušných orgánov na vykonávanie Zmluvy medzi Slovenskou republikou a Poľskou republikou o spolupráci v boji proti trestnej činnosti a spolupráci na prihraničných územiach, ktorá sa zmluvou mení a dopĺňa. 

	Vo vzťahu k právnym predpisom Slovenskej republiky je táto spolupráca upravená v zákone NR SR č. 171/1993 Z. z. o Policajnom zbore v znení neskorších predpisov; v zákone č. 652/2004 Z. z. o orgánoch štátnej správy v colníctve v znení neskorších predpisov; v zákone č. 57/1998 Z. z. o Železničnej polícii v znení neskorších predpisov a v zákone 46/1993 Z. z. o Slovenskej informačnej službe v znení neskorších predpisov.

4.	Priama úprava práv alebo povinností fyzických osôb alebo právnických osôb: zmluva upravuje priamo práva alebo povinnosti fyzických osôb alebo právnických osôb v článku 1, ktorý v odsekoch 4 a 6 dopĺňa cezhraničné sledovanie a utajované sledovanie a v odseku 5 dopĺňa pôvodnú zmluvu o oblasť cezhraničného prenasledovania.

5.	Úprava predmetu medzinárodnej zmluvy v práve ES/EÚ a súlad s ním:

1. Dohoda podpísaná v Schengene 14. júna 1985 medzi vládami štátov Hospodárskej únie Beneluxu, Spolkovou republikou Nemecko a Francúzskou republikou o postupnom zrušení kontrol na ich spoločných hraniciach.

2. Dohovor podpísaný v Schengene 19. júna 1990 medzi Belgickým kráľovstvom, Spolkovou republikou Nemecko, Francúzskou republikou, Luxemburským veľkovojvodstvom a Holandským kráľovstvom  o vykonávaní Dohody o postupnom zrušení kontrol na ich spoločných hraniciach podpísanej v Schengene 14. júna 1985, s príslušným záverečným aktom a spoločnými vyhláseniami. 

3. Rozhodnutie Rady 2008/615/SVV z 23. júna 2008 o zintenzívnení cezhraničnej spolupráce, najmä v boji proti terorizmu a cezhraničnej trestnej činnosti. 

4. Protokoly pripojené k Zmluve o Európskej únii a k Zmluve o fungovaní Európskej únie - Protokol č. 19 o schengenskom acquis začlenenom do rámca Európskej únie - preambula - začlenenie schengenského acquis do rámca Európskej únie Amsterdamskou zmluvou z 2. októbra 1997. 

        Návrh zmluvy je v súlade s príslušnými ustanoveniami vyššie uvedených predpisov práva ES/EÚ. 

6.	Kategória zmluvy podľa čl. 7 ods. 4 Ústavy Slovenskej republiky (vyžaduje pred ratifikáciou súhlas Národnej rady Slovenskej republiky): medzinárodná zmluva, ktorá priamo zakladá práva alebo povinnosti fyzických osôb alebo právnických osôb, preto sa po jej podpise vyžaduje súhlas Národnej rady Slovenskej republiky.

7.	Kategória zmluvy podľa čl. 7 ods. 5 Ústavy Slovenskej republiky (má prednosť pred zákonmi): medzinárodná zmluva, ktorá priamo zakladá práva alebo povinnosti fyzických osôb alebo právnických osôb (ustanovenia zmluvy, ktoré priamo zakladajú práva alebo povinnosti fyzických osôb alebo právnických osôb sú uvedené v bode 4 doložky) a zároveň zmluva, na ktorej vykonanie nie je potrebný zákon. Po ratifikácii a vyhlásení spôsobom ustanoveným zákonom má prednosť pred zákonmi.

8.	Dôsledky prijatia medzinárodnej zmluvy, ktorá má prednosť pred zákonmi, na slovenský právny poriadok (uvedú sa právne predpisy alebo ich jednotlivé ustanovenia, ktorých sa medzinárodná zmluva týka; potreba ich zrušenia alebo adaptácie z dôvodu duplicity): vzhľadom na priamu použiteľnosť ustanovení zmluvy a jej prednosť pred zákonmi nie je potrebné meniť, zrušiť alebo adaptovať žiadny právny predpis. Zmluva sa dotýka predovšetkým týchto všeobecne záväzných právnych predpisov:

-	zákon NR SR č. 171/1993 Z. z. o Policajnom zbore v znení neskorších predpisov,
-	zákon č. 652/2004 Z. z. o orgánoch štátnej správy v colníctve v znení neskorších predpisov,
-	zákon č. 57/1998 Z. z. o Železničnej polícii v znení neskorších predpisov,
-	zákon č. 46/1993 Z. z. o Slovenskej informačnej službe v znení neskorších predpisov.